Տելեկոմունիկացիայի փորձագետները արդեն վաղուց նշում են, որ ավանդական զանգերը շուտով իրենց տեղն են զիջելու VoIP հեռահաղորդակցության տեսակին, կամ պարզապես մեսինջերներին: Տեքստային հաղորդագրությունն արդեն գրեթե չի օգտագործվում, իսկ ձայնային կապի «մայրամուտը» մոտեցավ բոլորիս հայտնի Viber-ի, Facebook messenger-ի, WhatsApp-ի հաջող տարածումից հետո: Ամեն դեպքում մեսինջերներով կապը առաջնային չի դեռևս, քանի որ դրանք ավանդական կապի նման հուսալի չեն: Բոլոր օգտատերերն էլ գիտեն, որ մեսինջերով զանգի դեպքում, երբեմն կապը կտրտվում է, կամ «սառում»: Շուկայում առկա այս խնդիրը նաև հայ մասնագետների ուշադրությունն է գրավել: 2013թ-ին մի խումբ հայ ծրագրավորողներ, ովքեր այդ ժամանակ արդեն ունեին stream control protocol-ի սեփական արտադրության տեխնոլոգիան մտադրվեցին լուծել մեսինջերների զանգի որակի խնդիրը, և արդյունքում 2015թ-ին մեսինջերների համաշխարհային շուկայում ներկայացվեց «Zangi» մեսինջերը: «Մենք նկատեցինք, որ մարդկանց կողմից մեսինջերների զանգ կատարելու ֆունկցիայի քիչ կիրառումը հուսալիության պակասն էր, և մինչև այժմ էլ դա է հիմնական խնդիրը: Թիմի նպատակ դրեց լուծել հենց այդ ամենաբարդ խնդիրը, արդյունքում մենք մեր սեփական տեխնոլոգիայով ստեղծեցինք ներկայումս ամենաթույլ ինտերնետով, աշխարհում ամենաորակյալ ձայնային կապն ապահովող մեսինջերը՝ Zangi-ն: Մեր մեսինջերով 1 ՄԲ ինտերնետով կարելի է խոսել 7 րոպե: Սա մի քանի անգամ գերազանց ցուցանիշ է, քան Viber-ի, Facebook Messenger-ի, WhatsApp-ի ցուցանիշներից: Zangi-ով կարող ենք կապ հաստատել 2G/EDGE կամ շատ թույլ Wi-Fi սիգնալի դեպքում: Այս <շքեղությունը> գրեթե ոչ մի մեսինջեր չի կարող թույլ տալ»,- NEWS.am-ի հետ զրույցում ասաց «Zangi»-ի տնօրեն Վահրամ Մարտիրոսյանը: